DA Den Europæiske Unions Tidende CE 45/97

Budgetdisciplin og forsvarlig økonomisk forvaltning

P6_TA(2008)0618

Europa-Parlamentets beslutning af 18. december 2008 om udkast til ændring af den interinstitutionelle aftale af 17. maj 2006 om budgetdisciplin og forsvarlig økonomisk forvaltning (2008/2325(INI))

(2010/C 45 E/19)

Europa-Parlamentet,

— der henviser til den interinstitutionelle aftale af 17. maj 2006 mellem Europa-Parlamentet, Rådet og Kommissionen om budgetdisciplin og forsvarlig økonomisk forvaltning (1) (IIA), særlig punkt 25,

— der henviser til resultaterne af samrådet med Rådet den 21. november 2008,

— der henviser til Kommissionens forslag til Europa-Parlamentet og Rådet (KOM(2008)0834),

— der henviser til sin holdning af 4. december 2008 om forslag til Europa-Parlamentets og Rådets forordning om etablering af en facilitet med henblik på hurtig reaktion på de kraftigt stigende fødevarepriser i udviklingslandene (2),

— der henviser til forretningsordenens artikel 45 og til bilag VI, sektion IV, punkt 1 og 2,

— der henviser til betænkning fra Budgetudvalget (A6-0504/2008),

A. der henviser til, at det fuldt ud støtter Kommissionens initiativ til at etablere en ny facilitet med henblik på hurtig reaktion på de kraftigt stigende fødevarepriser (fødevarefaciliteten), idet idéen om en sådan facilitet fandt støtte på Det Europæiske Råds møde den 19. og 20. juni 2008,

B. der henviser til, at Europa-Parlamentet og Rådet på samrådsmødet den 21. november 2008 enedes om et samlet beløb 1 mia. EUR over tre år til finansiering af fødevarefaciliteten,

C. der henviser til, at Kommissionen i sit oprindelige forslag regnede med at finansiere fødevarefaciliteten gennem marginen under udgiftskategori 2 i den flerårige finansielle ramme, men at denne fremgangsmåde afvistes af både Europa-Parlamentet og Rådet,

D. der henviser til, at Europa-Parlamentet anså en forhøjelse af loftet over udgiftskategori 4 i den flerårige finansielle ramme for den mest hensigtsmæssige fremgangsmåde, men at dette forkastedes af Rådet,

E. der henviser til, at budgetmyndighedens to parter endelig enedes om at finansiere fødevarefaciliteten gennem den bedst mulige kombination af nødhjælpsreserven, fleksibilitetsinstrumentet og omlægning af bevillingerne til stabilitetsinstrumentet under udgiftskategori 4 i den flerårige finansielle ramme,

F. der henviser til, at aftalen indebærer, at nødhjælpsreserven skal bidrage til finansieringen af fødevarefaciliteten med i alt 340 mio. EUR, hvoraf 22 mio. EUR er til rådighed på 2008-budgettet, mens 78 mio. EUR skal tages fra 2009-budgettet; endelig skal der foretages en engangsforhøjelse af bevillingen til nødhjælpsreserven i 2008-budgettet med 240 mio. EUR,

G. der henviser til, at denne forhøjelse kræver en ændring af punkt 25 i IIA, som går ud på at forhøje bevillingen til nødhjælpsreserven for regnskabsåret 2008 til 479 218 000 EUR (i løbende priser),

H. der henviser til, at denne ændring kræver godkendelse fra begge budgetmyndigheden parter, hvilket forudsætter enstemmighed blandt medlemsstaterne i Rådet,

1. glæder sig over ændringen af punkt 25 i IIA som den fremgår af bilaget til Parlamentets afgørelse af 18. december 2008 (3), og som forhøjer bevillingen til nødhjælpsreserven for regnskabsåret 2008 til 479 218 000 EUR (i løbende priser);

2. gentager imidlertid sin bekymring over, at udgiftskategori 4 er under konstant pres på grund af den ringe dispositionsmargen, hvilket gør det nødvendigt at etablere en særligt mekanisme for at reagere på en uforudset katastrofesituation; opfordrer til en tilbundsgående evaluering af nødvendigheden af at forhøje bevillingerne under denne udgiftskategori for at gøre det muligt løbende at udvikle langsigtede programmerede aktiviteter på dette område og sikre EU muligheder for i fuld udstrækning at påtage sig sin rolle som hovedaktør på den internationale scene;

3. pålægger sin formand at sende denne beslutning til Rådet og Kommissionen.

(1) EUT C 139 af 14.6.2006, s. 1.

(2) »Vedtagne tekster«, P6_TA(2008)0576.

(3) »Vedtagne tekster«, P6_TA(2008)0617.